Novi, korisni internet sajt
Ako vam je potreban neki program, alternativan programu koji imate ili želite da imate - ovo je sajt za vas!
"Alternativeto.net je kao neki sajt za druženje, koji pomaže ljudima da pronađu alternativne programe za Mek, Vindous ili Linuks, ali i za internet aplikacije," kaže ko-kreator ovog sajta, . Za razliku od većine vodiča za softver, u kojima su programi razvrstani po kategorijama, alternativeto.net je organizovan na osnovu imena programa. Ako potražite, na primer, pod imenom Fajerfoks naći ćete razne druge pretraživače interneta. Ako upišete Fotošop naći ćete alternativne programe za obradu fotografija - kako komercijalne, tako i besplatne, zasnovane na takozvanom otvorenom kodu. Olauson kaže da programe biraju i ocenjuju sami korisnici njegovog sajta. "Korisnici našeg sajta su daleko najvažniji njegov deo. Oni predlažu koji programi bi trebalo da se nađu na njemu i koje sve alternative postoje za te programe," kaže Olauson. Ovaj sajt zaista može da bude koristan ako tražite osobine koje program koji trenutno koristite nema. Ili, ako imate grižu savesti što koristite piratsku kopiju nekog skupog programa i želite da nađete besplatnu alternativu. Ili možda prelazite sa jednog na drugi operativni sistem - Vindous Mek ili Linuks - i želite da zamenite program na koji ste navikli sličnim programom koji će raditi u tom novom sistmu. A možda je odgovor u oblaku, kao što je Gugl doks. Ovde moramo da objasnimo, onima koji to još ne znaju, šta je takozvani "klaud kompjuting" (cloud computing). Klaud na engleskom znači oblak, a klaud kompjuting bi se moglo prevesti kao "računanje u oblaku." U stvari, reč je o vrsti obrade podataka kada se program koji koristite, a možda i fajlovi sa vašim podacima, nalaze ne u vašem računaru već na nekom serveru, možda hiljadama kilometara daleko od vas, to jest gotovo kao u nekom oblaku, pa otuda i naziv na engleskom jeziku. "Neki ljudi žele da koriste programe na vebu, ili onlajn programe kako ih mi zovemo. To je još jedan razlog za korišćenje našeg sajta. Za nas je bilo sasvim prirodno da obuhvatimo i programe u oblaku jer i sami koristimo mnoge od njih," kaže Olauson. Sajt alternativeto.net pokrenut je pre nekoliko meseci, a Markus Olauson kaže da već planira da ga proširi na softver za mobilne uređaje, kako bi ljudi mogli da pronalaze alternative i za programe koje koriste u svojim pametnim telefonima. Još jednom, popis alternativnih kompjuterskih programa može da se nađe na sajtu alternativeto.net.